CELEX: 32019D0689
Language: et
Date: 2019-01-16 00:00:00
Title: Komisjoni rakendusotsus (EL) 2019/689, 16. jaanuar 2019, katseprojekti kohta, mille eesmärk on rakendada siseturu infosüsteemi kaudu nõukogu direktiivis 91/477/EMÜ sisalduvaid halduskoostöö sätteid (EMPs kohaldatav tekst)

3.5.2019   
               
               
                  ET
               
               
                  Euroopa Liidu Teataja
               
               
                  L 116/75
               
            
         KOMISJONI RAKENDUSOTSUS (EL) 2019/689,
         16. jaanuar 2019,
         katseprojekti kohta, mille eesmärk on rakendada siseturu infosüsteemi kaudu nõukogu direktiivis 91/477/EMÜ sisalduvaid halduskoostöö sätteid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 1024/2012, mis käsitleb siseturu infosüsteemi kaudu tehtavat halduskoostööd ning millega tunnistatakse kehtetuks komisjoni otsus 2008/49/EÜ („IMI määrus“), (1) eelkõige selle artikli 4 lõiget 1,
         ning arvestades järgmist:
         
                     (1)
                  
                  
                     Määrusega (EL) nr 1024/2012 loodud siseturu infosüsteem (edaspidi „IMI“) on interneti kaudu kättesaadav tarkvararakendus, mille komisjon töötas välja koostöös liikmesriikidega, et aidata liikmesriikidel täita liidu õigusaktides sätestatud teabevahetusnõudeid, luues piiriülest teabevahetust ja vastastikust abistamist lihtsustava keskse sidemehhanismi.
                  
               
                     (2)
                  
                  
                     Määruse (EL) nr 1024/2012 artikli 4 lõike 1 kohaselt võib komisjon viia läbi katseprojekte, et hinnata siseturu infosüsteemi tõhusust nendes liidu õigusaktides sisalduvate halduskoostöö sätete rakendamisel, mida ei ole kõnealuse määruse lisas loetletud.
                  
               
                     (3)
                  
                  
                     Nõukogu direktiiviga 91/477/EMÜ (2) on tulirelvade omandamise ja valdamise kontrolli puhul sätestatud liikmesriikidevaheline halduskoostöö. Direktiivi artikli 13 kohaselt peab komisjon sätestama teatava teabe korrapärase elektroonilise vahetamise üksikasjaliku korra. Komisjon võttis vastu delegeeritud määruse (EL) 2019/686, (3) millega kehtestatakse liidus toimuva tulirelvade üleandmisega seotud teabe korrapärase vahetamise üksikasjalik kord. IMI võiks olla tõhus vahend kõnealuse delegeeritud määruse kohaldamisalasse kuuluvate halduskoostöö sätete rakendamiseks. Seetõttu tuleks korraldada seoses nende sätetega määruse (EL) nr 1024/2012 artikli 4 alusel katseprojekt.
                  
               
                     (4)
                  
                  
                     IMI peaks tagama tehnilised funktsioonid, mis võimaldavad määruse 91/477/EMÜ artikli 13 lõikes 3 osutatud riiklikel asutustel täita kõiki oma kohustusi, mis on sätestatud delegeeritud määruse (EL) 2019/686 artiklites 4, 5 ja 6.
                  
               
                     (5)
                  
                  
                     Katseprojekti raames edastatud ja üles laaditud teabe ja dokumentide puhul, mis sisaldavad isikuandmeid, tuleb selgelt kindlaks määrata halduskoostöömenetluse ametliku lõpetamise kuupäev, et tagada, et isikuandmed blokeeritakse või kustutatakse niipea, kui neid ei vajata enam eesmärgil, milleks neid koguti. Ametliku lõpetamise kuupäevana tuleks käsitada pädeva asutuse edastatud asjaomases eelnevas nõusolekus, üleandmisloas või saatedokumendis nimetatud lõppkuupäeva.
                  
               
                     (6)
                  
                  
                     Komisjon esitab vastavalt määruse (EL) nr 1024/2012 artikli 4 lõikele 2 Euroopa Parlamendile ja nõukogule hinnangu katseprojekti tulemuste kohta. Tuleks täpsustada kuupäev, millal ta peab seda tegema.
                  
               
                     (7)
                  
                  
                     Käesoleva otsusega ette nähtud meetmed on kooskõlas määruse (EL) nr 1024/2012 artikliga 24 loodud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Katseprojekt
            Seoses direktiivi 91/477/EMÜ artikli 13 lõigetega 2 ja 4, niivõrd kui nendes nimetatud teabevahetus kuulub delegeeritud määruse (EL) 2019/686 kohaldamisalasse, korraldatakse katseprojekt, millega rakendatakse siseturu infosüsteemi kaudu nendes lõigetes sisalduvaid halduskoostöö sätteid, nagu on üksikasjalikumalt sätestatud kõnealuses delegeeritud määruses.
         
         
            Artikkel 2
            Pädevad asutused
            Katseprojekti eesmärgil käsitatakse pädevate asutustena direktiivi 91/477/EMÜ artikli 13 lõikes 3 osutatud riiklikke asutusi.
         
         
            Artikkel 3
            Pädevate asutuste vaheline halduskoostöö
            
               1.   Delegeeritud määruse (EL) 2019/686 artiklis 4 kirjeldatud halduskoostöö eesmärgil tagab IMI funktsiooni selles artiklis osutatud dokumentide üleslaadimisest ja teabe edastamisest teatamiseks.
            
            
               2.   Delegeeritud määruse (EL) 2019/686 artiklis 5 kirjeldatud halduskoostöö eesmärgil tagab IMI teabehoidla selles artiklis osutatud tulirelvade loetelude säilitamiseks ja jagamiseks.
            
            
               3.   Delegeeritud määruse (EL) 2019/686 artiklis 6 kirjeldatud halduskoostöö eesmärgil tagab IMI funktsiooni selles artiklis osutatud dokumentide üleslaadimisest ja teabe edastamisest teatamiseks.
            
         
         
            Artikkel 4
            Halduskoostöömenetluste ametlik lõpetamine
            Määruse (EL) nr 1024/2012 artikli 14 kohaseks isikuandmete blokeerimiseks ja kustutamiseks peab delegeeritud määruse (EL) 2019/686 artikli 4 lõike 1 punkti e või vajaduse korral artikli 6 lõike 1 punkti g kohaselt edastatud lõppkuupäeva käsitama kõnealuse halduskoostöömenetluse ametliku lõpetamise kuupäevana.
         
         
            Artikkel 5
            Järelevalve ja aruandlus
            Komisjon edastab liikmesriikidele statistilisi andmeid ja teavet IMI kasutamise ja katseprojekti toimimise kohta. Selline aruandlus ei sisalda statistilisi andmeid liikmesriikide vahel üle antud tulirelvade arvu ega klasside kohta.
         
         
            Artikkel 6
            Hindamine
            Määruse (EL) nr 1024/2012 artikli 4 lõikega 2 nõutav katseprojekti tulemuste hinnang esitatakse Euroopa Parlamendile ja nõukogule 31. detsembriks 2022.
         
         
            Artikkel 7
            Jõustumine
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 16. jaanuar 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 316, 14.11.2012, lk 1.
         
            (2)  Nõukogu 18. juuni 1991. aasta direktiiv 91/477/EMÜ relvade omandamise ja valduse kontrolli kohta (EÜT L 256, 13.9.1991, lk 51).
         
            (3)  Komisjoni 16. jaanuari 2019. aasta delegeeritud määrus (EL) 2019/686, milles nähakse ette nõukogu direktiivi 91/477/EMÜ kohane üksikasjalik kord liidusisest tulirelvade üleandmist käsitleva teabe korrapäraseks elektroonseks vahetamiseks (vt käesoleva Euroopa Liidu Teataja lk 1).